Virallinen lehti nro C 013 , 18/01/1999 s. 0150



KIRJALLINEN KYSYMYS P-2185/98 esittäjä(t): Graham Watson (ELDR) komissiolle (7. heinäkuuta 1998) Aihe: Romanialaiset orpokodit Viimeaikaisten raporttien mukaan lasten pahoinpitely jatkuu Romanian valtion orpokodeissa. Eräässä Brailassa (Sectia RMPSC) sijaitsevassa orpokodissa lasten kerrotaan joutuvan jatkuvasti orpokodin johtajan tri Stefan Bobescun ja muun henkilökunnan väkivaltaisuuksien kohteeksi. Viime vuoden kesäkuussa brittiläiset avustustyöntekijät ja romanialainen puheterapeutti pakotettiin lähtemään Brailasta orpokodin toiminnan aiheuttaman lisääntyneen huolestuneisuuden seurauksena. Orpokodin kuolleisuusluvut ovat hälyttäviä: 47:stä lapsesta ainakin seitsemän on kuollut viimeisen 18 kuukauden aikana ja tämän vuoden tammikuussa tehdyn raportin mukaan kolmen muun lapsen tilanne oli heikkenemässä. Mitä komissio aikoo tehdä, jotta nämä raportit otettaisiin esille Romanian viranomaisten kanssa? Aikooko komissio painostaa Romanian viranomaisia sallimaan EU:n avustustyöntekijöiden pääsyn orpokotiin lasten hyvinvoinnin arviointia varten? Mihin toimiin EU on ryhtynyt tarkkaillakseen Romanian orpokotien toimintaa vuoden 1989 vallankumouksen jälkeen, jolloin Romanian orpokotien tilanteesta huolestuttiin ensimmäisen kerran? Komission jäsenen Hans van den Broekinkomission puolesta antama vastaus (27. heinäkuuta 1998) Komissio on ottanut Brailan tapauksen esille Romanian viranomaisten kanssa. Brailaa pidetään sairaalana, ei orpokotina, ja se kuuluu Romanian terveysministeriön vastuualaan. Ministeriö tuntee sairaalan ongelmat ja se on sitoutunut parantamaan tilannetta. Komissio on seurannut Romanian orpokotien tilannetta jo useiden vuosien ajan, ja se jatkaa seurantaa liittymistä valmistelevan kumppanuuden täytäntöönpanon valvonnan yhteydessä. Kumppanuudessa korostetaan lastensuojelujärjestelmän uudistusten jatkamisen tärkeyttä. Phare-ohjelmasta on annettu laajaa apua Romanialle lastensuojeluasioissa. Vuonna 1994 käynnistettiin lastensuojelujärjestelmän uudistuksia koskeva ohjelma, jolla autetaan Romanian viranomaisia kattavan lastensuojelujärjestelmän uudistusstrategian täytäntöönpanemisessa. Romaniassa on edistytty asiassa. Lastensuojelupolitiikan institutionaalinen rakenne on uudistettu perin pohjin. Kansallisella tasolla on perustettu lastensuojelusta vastaava elin, joka vastaa lastensuojelujärjestelmän uudistusta koskevan politiikan ja strategian kehittämisestä. Kaikki toiminnallinen vastuu vaikeuksissa olevien lasten suojelusta on siirretty keskushallinnon eri ministeriöistä alueellisille valtuustoille. Uudessa järjestelmässä voidaan paljon tehokkaammin suoraan vastata lasten tarpeisiin. Kukin alueellinen valtuusto on perustanut lastensuojelulautakunnan, joka vastaa yksittäisiä lapsia koskevien päätösten teosta ja valtiosta riippumattomien järjestöjen valtuuttamisesta. Koska on erittäin toivottavaa, että kolmas sektori osallistuu lastensuojelutoimintaan, lisää uudistuksia on jo tehty tai suunnitteilla, jotta valtiosta riippumattomien järjestöjen osallistumista lastensuojeluun lisättäisiin kestävällä tavalla. Kansallisella tasolla kolmannella sektorilla on perustettu lastensuojelutoimintaan osallistuvien valtiosta riippumattomien järjestöjen liitto.